Unieke slaghuis-ontwikkeling op Uitenhage | News24
Unieke slaghuis-ontwikkeling op Uitenhage
Cuyler Butchery is vroeër vanjaar aangewys as die wenner van die Suid-Afrikaanse Rooivleis-industrie Forum se wenner van die Platinum Cleaver-toekenning. Dit is vir die beste slaghuis in die Oos-Kaap in die kategorie van 3 of meer kasregisters. Hier is Leon en Johanita Slabbert met die toekenning. Foto:verskaf
"Ek is pure hoendervleis. En dit is nie omdat ek hier by die yskaste staan nie. Dit is van trots, oor 'n sakeman se keuse om sy multi-miljoen rand besigheid op Uitenhage uit te brei en nie soos ander, weg te trek Baai toe nie."
Dit was die woorde van Gerrit de Jager, 'n omroeper by LuisterFM, met sy professie in die boubedryf, tydens die amptelike opening van Leon Slabbert se 15 miljoen rand Cuyler Butchery slaghuis-ontwikkeling op Uitenhage.
Dié slaghuis-ontwikkeling is uniek in die Oos-Kaap en bestaan uit verskillende afdelings wat elkeen onafhanklik funksioneer. So is daar 'n biltong deli, sekerlik die enigste van sy soort waar jy met connoisseur biltong én 'n ontwerper onderbroek kan uitstap, 'n ruim slaghuiswinkel met 'n seleksie kruideniers-ware, aparte produksielyne vir vark, hoender en bees/skaap en reuse koelkamers.
Cuyler Butchery het ook sy eie ontbeningsfasiliteit, 'n afdeling vir verwerkte vleise (koue vleise), verpakkings- en versendings-afdeling. Vir sy kliënte is daar ruim en veilige privaat parkering.
"Die kern van my besigheid is op die oomblik die publiek wat hier inkom om vleis te koop. As ek sê ek het 'n R8 miljoen besigheid dan is R5 miljoen daarvan danksy die voete wat hier inkom," sê Leon Slabbert, wie se voorgeslagte ook in die slaghuisbedryf was.
"Alhoewel dié ratio vinnig besig is om te verander, is daar nie 'n manier dat ek my kliënte gaan drop om van vooraf 'n besigheid in die Baai te begin nie.
"Dit het Cuyler Butchery 25 jaar gevat om te kom waar ons vandag is."
Sedert die sentrum in volle kapasiteit begin sake doen het, was dit vir Slabbert duidelik dat nóg uitbreiding nodig is en dat daar veral geleenthede geskep is vir nog nuwe konsep uitbreidings.
"Met 25 ton varke, op een besending, is die nuwe produksielyn (vir varke) klaar te klein. Bestellings het eweskielik begin instroom van oral af. Uit Overberg is 'n staande bestelling van 600kg spek per week geplaas, 'n vleishandelaar van Johannesburg het gehoor van ons nuwe slaghuis en 24 ton vleis bestel vir elke derde week."
Buiten Cuyler Butchery, het Slabbert verskeie ander sakebelange in die oliefilter bedryf, kosmetiese bedryf en eiendomme. Dit is nie net op Suid-Afrikaanse bodem nie, maar ook in die buiteland.
Toekoms in slagbedryf
Slabbert sê die slaghuisbedryf is 'n goeie en belowende bedryf om in te wees, maar dat hulle sukkel om jong slagters te kry.
Vir jonges wat wel dié beroep hulle nering wil maak is daar goeie hoop, met die vooruitsig van 'n privaat slagteropleidingsentrum wat aanstaande jaar in die Baai begin.
"Ek is baie opgewonde hieroor en daarom gaan ek betrokke raak by dié sentrum. Daar is altyd geleentheid vir 'n jong outjie wat positief is en dit wil maak om bo uit te kom," sê Slabbert.
"In Europa is 90% van die vleisverwerkingsbedryf meganies. Maar jy sit in een klein Duitse dorpie met 'n magdom van 1.3 tot 1.5 miljoen mense én dorpies is sowat 20km uitmekaar.
"Daar is byvoorbeeld 'n slagter wat net een produk, sandwidge ham, vervaardig en 35 ton per dag lewer. So, dit wys jou hulle lewer in 'n ander skaal as wat ons hier in Suid-Afrika doen."
Vierde generasie in vleisbedryf
Slabbert is die vierde generasie wat in die vleisbedryf woeker. Sy pa was een van drie broers wat slaghuise in Uitenhage en omgewing gehad het.
"My pa was 'n goeie slagter met gróót hande. Ek dink hier is nou nog merke op my rug soos hy my gelooi het as ek iets verkeerd gedoen het. Dié klappe was hard genoeg om my alles te leer van 'n slaghuisbedryf.
"Maar nou doen ek waarvan ek hou. Dit is die sakekant van die slaghuisbedryf, bemarking, die uitbrei van nuwe produk-reekse en nuwe konsep-winkels.
"My pa het gesê jy loop voor en waag. As jy agter loop en volg - gaan jy jou lewe lank volg - en niks jou eie maak nie. En dié raad volg ek."